Monumento aos heroes de Ponte Sampaio

O **Monumento aos Heroes de Ponte Sampaio** é un conxunto escultórico conmemorativo creado polo escultor Julio González Pola, situado en Pontevedra.

Atópase nos xardíns da praza de España e foi inaugurado o 27 de agosto de 1911. O monumento conmemora o valor do pobo pontevedrés liderado polo oficial Pablo Morillo e o seu triunfo sobre as tropas napoleónicas do mariscal Michel Ney, liberando a Pontevedra da ocupación do exército francés os días 7 e 8 de xuño de 1809.

## Historia 
O parlamentario galego Eduardo Vincenti Reguera e o Centro Galego de Madrid foron os principais artífices da creación do monumento. O 9 de febreiro de 1909, o Concello de Pontevedra acordou conceder unha subvención de 500 pesetas e, posteriormente, autorizou a achega da pedra de granito que soporta as figuras. Esta iniciativa foi apoiada tamén por Javier Puig Llamas, alcalde de Pontevedra nese momento, e Eugenio Montero Ríos, presidente do Senado. Todas estas autoridades pronunciaron discursos na inauguración do monumento o 27 de agosto de 1911.

O goberno do rei Afonso XIII, que doou o bronce necesario para a escultura, concedeu tamén unha medalla conmemorativa da batalla de Ponte Sampaio. A contribución de moitos particulares ao financiamento do monumento tamén quedou testemuñada.

A estatua estaba rodeada por unha fonte monumental construída en 1983, que foi desmontada en 2009 para devolver ao monumento e os seus arredores o seu deseño espacial orixinal. 

## Descrición 
Este grupo escultórico pertence ao movemento de escultura conmemorativa española de principios do século XX. 

O conxunto ten oito metros de altura. Consta de varias figuras de bronce sobre un pedestal de granito que representan a un grupo de campesiños, soldados e estudantes encabezados polo oficial Pablo Morillo, sostendo unha bandeira nos momentos finais da batalla.

Na parte central do monumento, unha figura feminina (que representa a Galicia e á patria) apoia a súa man nun escudo coas armas de España e estende o seu brazo para convidar ó combate. Na parte superior, a figura do oficial Pablo Morillo anima a loitar coa espada. Xunto a el hai un campesiño, un estudante, un soldado e outro combatente ferido que representan a resistencia do pobo contra o invasor. Detrás deles está a bandeira e xunto a ela un canón.

Nas esquinas da parte inferior do monumento atópanse os catro escudos das provincias galegas. A construción central de granito simboliza un dos piares da ponte de Ponte Sampaio, onde tivo lugar a maior parte da batalla e que foi destruída tras a mesma.

## Relevancia 
O catedrático de historia da arte da Universidade Complutense de Madrid Francisco José Portela Sandoval considerouno un dos monumentos máis logrados da época pola súa composición e reprodución fiel do acontecemento que pretende inmortalizar.

## Galería 

Ficheiro: HomenaxePontesampaio.jpg|
Ficheiro: Monumento a los Héroes de Ponte Sampaio, Pontevedra.JPG|
Ficheiro: Pontevedra-Remodelaciones (14316250282).jpg|
Ficheiro: Pontevedra--Monumento a los Héroes de Pontesampaio (13940950821).jpg|
Ficheiro: Casco Antiguo de Pontevedra, Monumento ós heroes de Pontesampaio.jpg|
Ficheiro: Pontevedra-Monumento y luna (5210648565).jpg|
Ficheiro:Pontevedra-Detalle monumento12 (5211248584).jpg|
Ficheiro: Pontevedra-A los héroes de Pontesampaio (16056773388).jpg|
Ficheiro: Pontevedra-Pinchando la luna (5356801166).jpg|

## Notas 
## Véxase tamén 
### Bibliografía 
* 
* 
* 

### Outros artigos 
* Batalla de Ponte Sampaio

### Ligazóns externas 
* Monumento aos heroes de Ponte Sampaio na web Galicia Máxica